Jong man deur honde verskeurRuan van Staden (Foto: Ruan van Staden/Facebook) ŉ Begrafnisdiens sal Donderdag plaasvind vir Ruan van Staden (20) wat dood is toe hy deur twee honde aangeval is. “Hy was op 4 April omstreeks 11:00 alleen by die huis in Ermelo, Mpumalanga, toe die honde hom aangeval het,” het brig. Leonard Hlathi, woordvoerder van die polisie, aan Maroela Media gesê. “Die twee honde, Bullmastiffs, behoort aan Ruan se pa, maar hy was nie tuis tydens die voorval nie.” ŉ Buurvrou het ondersoek ingestel toe sy geluide gehoor het en ŉ waarskuwingskoot in die lug gevuur om die honde af te skrik, maar dit het nie gehelp nie. “Lede van ŉ plaaslike sekuriteitsmaatskappy, ACSU, is ontbied. Hulle het die honde van kant gemaak, maar dit was te laat om Ruan se lewe te red,” het Hlathi bygevoeg. “Hy het aan sy beserings beswyk.” Dit is nog nie duidelik waarom die honde Ruan aangeval het nie. Die diens word op 11 April om 10:00 in die Pinkster Protestante Kerk in Genl. Hertzogstraat in Ermelo gehou.